Broj: 711-I-1827-M-122/20-02-08

Zagreb, 11. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Davora Tubanjskog, općinskog načelnika Općine Antunovac,** za davanjem mišljenja Povjerenstva, na 107. sjednici, održanoj 11. prosinca 2020.g., daje sljedeće

**MIŠLJENJE**

**I. Sukladno odredbama ZSSI-a, nema zapreke da se dužnosnik Davor Tubanjski, općinski načelnik Općine Antunovac, prijavi na natječaj za stipendiju koju dodijeljuje Ministarstvo poljoprivrede i istu primi, s obzirom da dužnosnik ne obnaša dužnost u Ministarstvu poljoprivrede kao tijelu javne vlasti koje dodijeljuje stipendije te stoga ne sudjeluje u postupku dodjele stipendija, niti može utjecati na odabir kandidata kojima se iste dodijeljuju.**

**II. U slučaju da dužnosnik Davor Tubanjski ostvari pravo na stipendiju iz točke I. ove izreke, obvezan je iznos stipendije navesti u izvješću o imovinskom stanju istekom godine u kojoj mu je stipendija isplaćena, i to u dijelu podataka „Podaci o ostalim prihodima“.**

**III. Dužnosnik Davor Tubanjski obvezan je iznos poticaja koje prima kao nositelj OPG-a navesti u izvješću o imovinskom stanju istekom godine u kojoj su poticaji isplaćeni, navođenjem ukupnog iznosa poticaja isplaćenog u godini za koju se izvješće podnosi, i to u dijelu podataka „Subvencije/donacije/poticaji“.**

Obrazloženje

Zahtjev za davanjem mišljenja Povjerenstva podnio je Davor Tubanjski, općinski načelnik Općine Antunovac. Zahtjev je zaprimljen u knjigama ulazne pošte dana 30. studenoga 2020.g., pod poslovnim brojem 711-U-4370-M-122/20-01-1 te je povodom istog otvoren predmet broj M-122/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Davor Tubanjski obnaša dužnost općinskog načelnika Općine Antunovac, počevši od 29. svibnja 2017.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da izvanredno studira na Fakultetu argobiotehničkih znanosti u Osijeku te ima mogućnost prijave za dodjelu stipendije Ministarstva poljoprivrede koja se dodijeljuje studentima poljoprivrede u Slavoniji u iznosu od 10.000,00 kn. Dužnosnik od Povjerenstva traži mišljenje mora li stipendiju, u slučaju da mu ista bude odobrena, prijaviti u izvješću o imovinskom stanju i u koju rubriku.

Dužnosnik u zahtjevu nadalje navodi da je osnivač vlastitog OPG-a te prima poticaje u poljoprivredi sukladno dinamici isplata Agencije za plaćanja u poljoprivredi, ribarstvu i ruralnom razvoju, a do sada je primio tri isplate u iznosima od 890,18 kn, 616,92 kn i 369,30 kn. Dužnosnik od Povjerenstva traži mišljenje na koji način je potrebno navedene poticaje prijaviti u izvješću o imovinskom stanju dužnosnika.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini, kao i obveza dužnosnika da, ako je tijekom obnašanja javne dužnosti došlo do bitne promjene glede imovinskog stanja, o tome podnesu izvješće Povjerenstvu istekom godine u kojoj je promjena nastupila.

Na temelju članka 8. stavka 9. ZSSI-a, dužnosnici ispunjavaju i podnose izvješća o imovinskom stanju u obrascu koji utvrđuje Povjerenstvo.

Povjerenstvo prvenstveno ističe da sukladno odredbama ZSSI-a nema zapreke da dužnosnik Davor Tubanjski, kao općinski načelnik Općine Antunovac, primi stipendiju od strane Ministarstva poljoprivrede s obzirom da dužnosnik ne obnaša dužnost u Ministarstvu poljoprivrede kao tijelu javne vlasti koje dodijeljuje stipendiju pa stoga ni ne može sudjelovati u postupku dodjele stipendija niti na bilo koji način utjecati na odabir kandidata kojima će se stipendija dodijeliti.

Povjerenstvo nadalje ukazuje da ZSSI-om nije definiran pojam „bitna promjena glede imovinskog stanja“ iz članka 8. stavka 2. ZSSI-a, a koja je povod nastanka obveze dužnosnika za podnošenje izvješća o imovinskom stanju. Povjerenstvo je stoga, u cilju pravilnog i potpunog ispunjavanja obveze podnošenja izvješća o imovinskom stanju, dana 24. prosinca 2018.g. svim dužnosnicima izdalo Smjernicu i uputu broj: 711-I-1724-R-91/18-01-8.

Točkom I. navedene Smjernice i upute određeno je da se promjenom na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, između ostaloga smatra svaki ostvareni ostali prihod dužnosnika u tekućoj godini, kao i svaka isplata subvencija, donacija ili poticaja u tekućoj godini, neovisno o isplaćenom iznosu.

Slijedom navedenog, u slučaju da dužnosnik Davor Tubanjski ostvari pravo na stipendiju koju dodijeljuje Ministarstvo poljoprivrede, obvezan je iznos stipendije navesti u izvješću o imovinskom stanju koje će podnijeti istekom godine u kojoj mu je stipendija isplaćena. Podatke o iznosu i isplatitelju stipendije potrebno je navesti u dijelu podataka „Podaci o ostalim prihodima“, među kojima je u rubrici „Pravna osnova“ u padajućem izborniku potrebno odabrati opciju „Od druge djelatnosti“. Odabirom navedene opcije otvorit će se dodatno polje u koje je potrebno upisati o kakvoj stipendiji je riječ. U slučaju potrebe za eventualnim dodatnim pojašnjenjima vezanim za dodjelu navedene stipendije, dužnosnik ista može navesti u rubrici „Napomena“ na kraju izvješća o imovinskom stanju. S obzirom da se tekst unesen u rubrici „Napomena“ objavljuje u cijelosti, ukazuje se dužnosniku da u navedenoj rubrici ne navodi osobne podatke.

Nadalje, dužnosnik je obvezan poticaje koje prima kao nostitelj OPG-a također navesti u izvješću o imovinskom stanju istekom godine u kojoj su poticaji isplaćeni i to na način da zbroji sve isplate izvršene tijekom kalendarske godine te u rubriku „Subvencije / donacije / poticaji“ upiše ukupni iznos isplaćen u godini istekom koje se izvješće o imovinskom stanju podnosi.

Povjerenstvo dodatno napominje da je prilikom podnošenja izvješća o imovonskom stanju sa svrhom prijave isplaćene stipendije, kao i sa svrhom prijave isplaćenih poticaja OPG-u čiji je dužnosnik nositelj, kao svrhu podnošenja izvješća o imovinskom stanju potrebno odabrati opciju „Promjena“.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Davor Tubanjski, elektroničkom dostavom
2. Objava na internetskoj stranici Povjerenstva
3. Pismohrana